Eggenfeldeni kirik vaatega lõunast
Kiriku põhiplaan
Kiriku ristlõige põhja-lõuna suunal ja profileeringute näited
**Eggenfeldeni Pühade Nikolause ja Stephanuse kirik** on katoliku kirik Saksamaal Baieri liidumaal Eggenfeldenis, Eggenfeldeni linnakirik. Pühakoda on üks suuremaid gooti kirikuid Alam-Baieris.

Ajaloost
--------

Eggenfeldeni kirikukihelkond tekkis ajavahemikus 12. sajandi keskpaigast 13. sajandini. Esimene preester nimega "hainric" pühitseti 1254 aastal ja praegusele kirikule eelnes romaani ehitis samas kohas.

Kirik ehitati 15. sajandil hilisgooti astmeskirikuna ühe ehitusperioodi jooksul tervikuna valmis. Ehitustööd algasid 1400. aastatel, ehitusmeistrina on nimetatud Stephan Krumenauer. Umbes 1435. aastal muudeti esialgne planeeritud kolmelöövilisus ehitusplaanis viieks lööviks: juba valmis ehitatud kontraforsside vahele ehitati külgkabelid, kasutades kontraforsse nende seinteks, ja nii moodustunud kabelilöövid lisasid põhiplaani neljanda ja viienda löövi. Külgkabeleid kasutasid linna tsunftid, kel igaühel oli oma kabel. 1444. aastal toimus kiriku esimene pühitsemine. Pühakoja rikkaliku roidestikuga hilisgooti võrkvõlvi ehitati kooriruumis 1465. aastani ja pikihoones 1488. aastani, torni ehitustööd kestsid aastani 1489. Torni all on kiriku peasissepääs ja eeskoda. 77 meetri kõrgune torn valmis 1519. aastal ja selles tegutses 1879. aastani linna tuleohutuse valvur.

Kirjeldus
---------

Kiriku peamine ehitusmaterjal on tellis. Siseruumis toetavad võrkvõlvlage kapiteelideta ümarpiilarid, mille pinnast tõusevad eri kõrgustel profileeritud vööndkaared ja võlviroided. Kiriku rikkalik sisustus pärineb aastaist, mil piirkonda valitsesid Bayern-Landshuti rikkad hertsogid ja majandus ning käsitöö olid väga heal järjel. Kunstiväärtuslikemad puuskulptuurid kirikus on kooriruumi lõunaseina ääres asuv Kristus koos kaheteistkümne apostliga umbes 1480. aastast ning lõunapoolse külgaltari "Maarja kroonimine". Hiljem on kiriku sisustust veidi ümber kujundatud, 19. sajandi teisel poolel 'õigema' gootika vaimus; ka peaaltar on uusgooti stiilis, ehkki selles on ka vana altari gooti elemente. 1928. aastal puhastati kooriruumis algsed 15. sajandi seinamaalingud hilisemast baroksest ülemaalingust.

Pildid
------

* Kiriku torn peasissepääsugaKiriku torn peasissepääsuga
* LõunaportaalLõunaportaal
* Kiriku sisevaade altari suunasKiriku sisevaade altari suunas
* Kooriruum peaaltarigaKooriruum peaaltariga
* Kesklöövi võlvlae roidestikKesklöövi võlvlae roidestik
* Kooriruumi võlvlae roidestikKooriruumi võlvlae roidestik
* Ehitusaegne fresko kooriruumisEhitusaegne fresko kooriruumis
* Triumfirist 1520. aastastTriumfirist 1520. aastast
* Maarja kroonimise altarMaarja kroonimise altar
* Nn Frauenaltar ruumi idaosas kooriruumist paremal poolNn Frauenaltar ruumi idaosas kooriruumist paremal pool
* Püha Sebastiani altar põhjalöövi esimeses kabelisPüha Sebastiani altar põhjalöövi esimeses kabelis
* Lõunapoolse kolmanda külgkabeli altar 19. sajandil ümbertöötatud Pietà '​gaLõunapoolse kolmanda külgkabeli altar 19. sajandil ümbertöötatud *Pietà* '​ga

Viited
------

1. ↑  Stadtpfarrkirche St. Nikolaus und St. Stephan. - St Nicholas Sentre
2. ↑  Stadtpfarrkirche St. Nikolaus und St. Stephan. - St Nicholas Sentre
3. ↑  Pfarrei St. Nikolaus und Stephanus Eggenfelden - Expositur St. Michael Kirchberg
4. ↑  Stadtpfarrkirche St. Nikolaus und St. Stephan in Eggenfelden. - outdooractive.com